Source: https://mypezinok.sme.sk/c/20574173/odsudenemu-za-podvod-v-ramci-organizovanej-skupiny-zamietli-obnovu-konania.html
Timestamp: 2018-02-22 13:17:04+00:00

Document:
Odsúdenému za podvod v rámci organizovanej skupiny zamietli obnovu konania - mypezinok.sme.sk
Mikuláš Balogh si momentálne odpykáva 12-ročný trest.
3. júl 2017 o 18:02 SITA
Jeden z odsúdených Ján Tatič v putách.(Zdroj: Judita Čermáková)
PEZINOK. Špecializovaný trestný súd v Pezinku na dnešnom verejnom zasadnutí zamietol obnovu konania pre Mikuláša Balogha, ktorý bol právoplatne odsúdený za podvod v rámci organizovanej skupiny. Ako ďalej pre agentúru SITA uviedla hovorkyňa súdu Katarína Kudjáková, odsúdený proti rozhodnutiu podal sťažnosť. Tou sa bude zaoberať Najvyšší súd SR. Balogh si momentálne odpykáva 12-ročný nepodmienečný trest.
Najvyšší súd rozsudok potvrdil
Najvyšší súd SR v auguste minulého roku na verejnom zasadnutí potvrdil rozsudok Špecializovaného trestného súdu v Pezinku, ktorý v marci uznal troch členov organizovanej skupiny za vinných z podvodu. Zároveň odvolací súd potvrdil aj nevinu obžalovaných vo veci prípravy vraždy. Trojici osôb zároveň súd upravil tresty, keď Jánovi Tatičovi ako hlavnému organizátorovi podvodu uložil trest vo výške 12 rokov a šesť mesiacov, Mikulášovi Baloghovi trest 12 rokov a Marcelovi Migálymu trest 11 rokov a osem mesiacov.
Vina obžalovaných vo veci podvodu vo forme organizovanej skupiny bola podľa súdu jednoznačne preukázaná. "Nebola to trestná činnosť páchaná primitívnou formou, ako napríklad v 90-tych rokoch, išlo o sofistikovanú činnosť," uviedol v odôvodnení predseda senátu. Podľa rozsudku obžalovaní previedli prostredníctvom falšovaných dokumentov a podpisov niekoľko nehnuteľností patriacich firme podnikateľky Valérie Š. nelegálne do vlastníctva ženy, ktorá je od roku 2011 nezvestná. Naopak, v časti obžaloby zaoberajúcej sa údajnou prípravou vraždy podnikateľky Valérie Š. nebol podľa súdu preukázaný zámer skutok spáchať.
Tatič pôsobil v cudzineckej légii
Špecializovaný trestný súd v Pezinku pôvodne vymeral bývalému členovi francúzskej cudzineckej légie Tatičovi trest 13 rokov a štyri mesiace a zvyšným dvom obžalovaným rovnako po 11 rokov väzenia. Najvyšší súd v odôvodnení zmien výšok trestov konštatoval, že Tatič vinu za spáchanie podvodu priznal a napomáhal tak odhaleniu trestnej činnosti u spoluobžalovaných. Tí, naopak, napriek dôkaznej situácii vinu popierali.

References: súd 
 súd 
 súd 
 súd 
 súd 
 súd 
 súd 
 súd